SKRIFTLIG FORESPØRGSEL E-2130/00

af Jan Andersson (PSE) til Kommissionen

(30. juni 2000)

Om: Transport af levende dyr i EU

I 1995 udfærdigedes et direktiv med minimumsregler for transport af levende dyr i Den Europæiske Union. Der er nu gået fem år, og man må konstatere, at direktivet ikke bliver overholdt.

Hvorledes agter Kommissionen at sørge for, at direktivet overholdes?

Har Kommissionen planer om at forbedre direktivet og dermed dyrebeskyttelsen?

Svar afgivet på Kommissionens vegne af David Byrne

(15. september 2000)

Kommissionen har fået øget sit ansvar for dyrebeskyttelse i henhold til en ny protokol, som er tilknyttet EF-traktaten. I henhold til protokollen skal de europæiske institutioner og medlemsstaterne prioritere dyrevelfærd, når de udfærdiger politikker inden for landbrug, transport, det indre marked og forskning.

Medlemsstaterne er ansvarlige for at håndhæve fællesskabslovgivningen. Eksperter fra Kommissionen foretager dog af og til kontrol på stedet for at sikre, at direktivet anvendes på en ensartet måde, og at medlemsstaterne overvåger, om kravene i henhold til direktivet opfyldes.

I 1999 blev der nedsat en arbejdsgruppe under Den Stående Veterinærkomite, og denne arbejdsgruppe er nu ved at behandle særlige problemer med at håndhæve fællesskabslovgivningen om fjerntransport.

I overensstemmelse med artikel 13 i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF forelægger Kommissionen snarest muligt en rapport for Rådet om de erfaringer, medlemsstaterne har indhøstet i forbindelse med fællesskabslovgivningens anvendelse på dette område. Rapporten vil også blive fremlagt for Parlamentet.

Når Kommissionen fremsætter ændringsforslag med henblik på at forbedre den gældende fællesskabslovgivning tager den hensyn til de oplysninger om håndhævelse af direktiverne om dyrebeskyttelse under transport, som kan udledes af ovennævnte rapport, samt til arbejdsgruppens konklusioner og nye videnskabelige data på dette område.

Arbejdsgruppen under Den Stående Veterinærkomite og resultatet af rapporten peger på flere problemer med håndhævelse af lovgivningen, og man er nu ved at undersøge, hvordan problemerne kan løses i praksis.

Kommissionen har til hensigt at fremsætte forslag, som skal fjerne vanskelighederne, og vil særlig sørge for bestemmelser om bedre normer for beskyttelse af heste, som transporteres til slagtning. For at lette koordinering og samarbejde mellem medlemsstater vil den f.eks. foreslå, at der vedtages en ensartet model for godkendelse af transportvirksomheder. Spørgsmålet om håndhævelse af transportlovgivningen i tredjelande, hvor dyrene har oprindelse, vil også blive taget op.

Kommissionen overvejer også at indføre yderligere lovgivning om ventilation i køretøjer, som anvendes til fjerntransport, herunder systemer til overvågning og registrering af temperaturen der, hvor dyrene er anbragt.

Kommissionen mener endvidere, at skal man sikre en generel forbedring af dyrebeskyttelsesnormer, så er den mest effektive fremgangsmåde at arbejde i retning af enighed på internationalt plan.

Spørgsmålet om fjerntransport af dyr, særlig heste, drøftes i øjeblikket med lederne af veterinærmyndighederne i de central- og østeuropæiske lande, som er ved at forhandle om tiltrædelse af Fællesskabet. Disse drøftelser har ført til, at der er opnået enighed om en protokol om beskyttelse af heste under transport.

I den forbindelse søger Kommissionen om at få et mandat fra Rådet til at forhandle om Fællesskabets deltagelse i den ændrede europæiske konvention om beskyttelse af dyr under international transport. Konventionen (der blev forhandlet i Europarådets regi) vil medvirke til at sikre et acceptabelt niveau for beskyttelse af dyrevelfærd i hele Europa.